Boerekos met 'n Twist: BAYERSE APFELSTRUDEL
Ek is bevoorreg om 'n skoonsus te hê wat 'n stoere Duitser is. Sy kook net eg Duitse disse in haar huis. Ek het met elke kuiertjie in Stellenbosch nog net die heerlikste disse geëet. Terwyl ek eendag besig is om my huis reg te pak en bietjie my resepte boeke van lank na kort pak val my oog op 'n resepte boek wat Christa vir my gegee het as 'n troupersent. Die boek is uniek in die sin dat dit oop blaaie het waarop jy jou eie resepte per afdeling kan inskryf. So met die deur blaai kom ek af op 'n juweel van 'n resep wat sy nog van haar Moeder gekry het wat sy as troupersent vir my neer geskryf het. Ek moet skandelik erken dat ek nooit die resep gesien het nie, want die boek het ek net so in sy houertjie op die boekrak bewaar vir eendag. Nooit deur geblaai nie, nie eens een van my eie resepte in geskryf nie omdat die blaaie so pragtig is. En natuurlik skryf ek soos 'n krap en wil nie die boek ontsier nie, my gedagte was om resepte mooi te tik en dan in te plak, 19 jaar later, nog steeds nie gedoen nie!
Hierdie resep is regtig 'n liefdes taak want dit verg baie geduld en passie. Die deeg word eers geknie en dan laat rus vir so 4 - 6 ure sodat die gluten raamwerk kan vorm en die deeg super sag word. Daarna word die deeg op 'n laken wat met broodmeel bestrooi is gerol en dan verder met die hand gerek sodat dit so dun soos papier word. Jy moet letterlik jou koerant daardeur kan lees. Die vulsels word dan opgesit en dan word die rol deur die oplig van die laken bygestaan. Bak en geniet!
Hierdie resep is vir 4 persone en is 'n groot genoeg stukkie deeg om op te oefen. Later as jy goed gekonfyt is, wel dan maak jy groter volumes deeg.
5 Granny Smit appels met 15 ml suurlemoensap oor vir verbruining te stop - dun skyfies
4 e Rosyne vorige dag in rum geursel geweek of alkhol van keuse
5 e Sagte bruinsuiker (treacle)
100 g Botter - gesmelt
1. Meng die appels en rosyne saam en sprinkel die kaneel oor.
125 g Witbrood meel
2 - 3 e Water
1. Plaas al die bestanddele in 'n voedsel verwerker en meng vir 30 sekondes totdat die deeg 'n bal in die bak vorm. As jy nie 'n voedsel verwerker het nie, kan alles met die hand gemeng word soos met gewone brood deeg wat geknie word. Die deeg moet sag en hanteerbaar wees, nie hard nie. Dit moet maklik kan knie. Knie die deeg op een van twee maniere. Jy kan die deeg slaan teen die toonbank vir ongeveer 100 keer om gluten te ontwikkel of knie met die hand vir 10 minute.
Laat die deeg dan vir 4 - 6 ure rus om sy sag te word.
2. Hierdie is 'n proses waar jy maar baie geduldig moet wees. Plaas 'n laken op 'n tafel en sprinkel met ekstra broodmeel. Plaas die deeg in die middel van die tafel op die laken. Trek die deeg in 'n effense reghoek so groot soos 'n A4 papier. Plaas olie op die deeg en begin die deeg verder in 'n reghoek uit te rol totdat dit ongeveer 1 cm dik is. Sit die rolstok weg en lig nou die deeg met die hande op. Begin om in die middel van die deeg die naaste aan jou lyf saggies te strek, dan gaan jy weer na bo en doen ook so met die kante. Dit neem tyd om die deeg so te trek, wees geduldig en werk maar net reg rondom en trek. Lig die deeg ook gereeld op sodat jy kan sien waar die deeg dik vertoon en rek dit uit deur jou hand onder in te sit en saggies te strek. Jy sal sien dat die randte effens dikker gaan wees, moenie kommer dit word later afgesny voordat die rol werk gedoen word. Toets of die deeg dun genoeg is deur 'n koerant onder te sit en jy daar deur kan lees. Dan is die deeg dun genoeg.
3. Sny nou die randte van die deeg af en sprinkel die deeg met die gesmelte botter. Moenie die botter probeer smeer met 'n kwassie op die dun deeg nie. Dit gaan skeur. Dus stel ek voor om sagkens met jou vingers die botter op te smeer. Sprei die appels, rosyne, amandels oor die deeg, sprinkel die suiker en kaneel oor. Vou die een punt van die oor soos mens met 'n rolkoek sal maak...lig dan die laken op om die deeg te rol. Sny die punte van die deeg ongeveer 5 cm van die vulsel af en druk mooi netjies onder in. Plaas die rol op 'n gesmeerde bakplaat met die naat na ondertoe. Bestryk met ekstra gesemelte botter net voordat dit gebak word.
4. Bak vir 35 - 60 minute by 170 ˚C en tot goudbruin. Indien die deeg te bruin word kan jy foelie met die blink kant na buite op plaas om die hitte weg te reflekteer.